**200827**

**Қиын жағдайға түскен миссионер үшін мінажат**

***«Періште атаулы — қызмет көрсететін рухтар ғана, солай емес пе? Жаратқан Ие оларды мәңгілік құтқарылуға ие болатын адамдарға қызмет етуге жібереді» (Еврейлерге хат 1:14)***

Дүниежүзілік миссия орталығының бюллетендерінің бірі келесі оқиғаны баяндайды. Африкадағы шағын миссионерлік ауруханада жұмыс істейтін дәрігер айына екі рет науқастарына дәрі-дәрмек пен таңғыш алу үшін жақын маңдағы қалаға барып тұруға мәжбүр болатын. Онда ол қонатын жері үшін ақша төлейтін. Ол әрдайым түнге қалуға мәжбүр болатын, өйткені қайтатын жолы тым ұзақ болатын.

Бір күні, әдеттегідей, дәрі алуға бара жатқанда, екі адамның төбелесіп жатқанын көріп қалады. Олардың біреуі қатты жарақат алғандықтан, дәрігер оған медициналық көмек көрсетіп, содан соң жолын жалғастырады.

Кейін оның сөздерінен: «Екі аптадан кейін мен қайтадан сапарға шықтым. Қалаға келгенде, мен екі апта бұрын емдеген жас жігіт және оның төрт досы маған қарай жақындады. Бұл жігіт менің кейде өзіммен бірге ақша мен дәрі-дәрмек алып жүретінімді білетінін және ол, өзінің достарымен бірге мені өлтіріп, қолымдағы барлығын алып кетпекші болғандары туралы айтты. Сосын ол былай деді: «Біз сіздің артыңыздан аңдып жүрдік, қонып қалу үшін бір жерде қалуыңыз керек екенін білдік. Сіздің ұйықтап қалғаныңызды күтіп, енді шатырыңызға кірейін дегенде, кенеттен бір жерден қарулы күзетшілер тобы пайда болғанын көрдік».

Дәрігер сол түні жалғыз болғаны туралы айтса да, олар өздерінің сөздерінен бас тартпады. Бесеуі де сол түні оның шатырында жиырма алты адамды көргендерін айтты. Сондықтан өздерінің қанды операциясын іске асыруға батылы жетпегендері туралы айтты. Олардың бәрімен күресе алмайтындықтарын түсініп, қорқыныштан бұл оғаш жерден асыға кетіп қалды.

Біраз уақыттан кейін, миссионер-дәрігер, мұхиттың арғы бетінде орналасқан, өзінің қауымына оралып, жексенбілік жиналыс кезінде осы оқиға туралы хабарлады. Ол осы оқиғаны айтып жатқанда, кенеттен бір ер адам орындықтан секіріп түсіп, оны тоқтатып: «Мырза, сіз бұл оқиғаның болған нақты уақытын білесіз бе?» - деп сұрады. Дәрігер таңқалды, бірақ дәл қашан болғанын еске түсіруге тырысты, ақыры бұл оқиғаның күнін еске түсірді.

Содан кейін оны тоқтатқан ер адам дәрігерге өзінің оқиғасын айтып берді. Ол өзінің тұрғылықты жері мен Африкадағы аурухана арасындағы уақыт айырмашылығы он екі сағатты құрайтынын айтты. Сол күні таңертен, гольф ойының ойнауға шығып бара жатқан кезде, кенеттен дәл осы дәрігер үшін мінажат етуге қатты құлшынысты сезеді. Бұл құлшыныстың күшті болғаны соншалық, ол өз ойын өзгертіп, гольфтың орнына қауымға барады. Ол телефонын алып, қауым мүшелеріне қоңырау шала бастайды. Бұл адамдар сол сенбіде оның үйінде жиналып, онымен бірге Африкада қызмет етіп жүрген осы дәрігер үшін мінажат етеді.

Ол әңгімесін аяқтап, сол күні бірге мінажат еткендердің барлығынан орындарынан тұруды өтінді. Олар тұрғандардың барлығын санағанда, барлығы жиырма алты адам болып шықты.